**VYHLÁSENIE PREDKLADATEĽA**

Návrh zákona, ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov sa predkladá na rokovanie vlády Slovenskej republiky s rozpormi s Ministerstvom investícií, regionálneho rozvoja a informatizácie Slovenskej republiky.

Národný bezpečnostný úrad vyhodnotil pripomienky uplatnené v medzirezortnom pripomienkovom konaní k predmetnému návrhu zákona. Počet vznesených pripomienok, z toho zásadných: 58/23. Návrh zákona sa predkladá na rokovanie s rozpormi:

1. s Ministerstvom investícií, regionálneho rozvoja a informatizácie Slovenskej republiky, kde pripomienkujúci subjekt žiada, aby blokovanie bolo možné vykonať len na základe existencie politického rizika určeného vládou Slovenskej republiky. K uvedenému nebol na rozporovom konaní po vysvetlení prijatý žiadny konsenzus. Národný bezpečnostný úrad nesúhlasí, aby sa inštitút politického rizika aplikoval na administratívny rozhodovací proces v rámci hybridných hrozieb pri blokovaní. Analýza politického rizika sa vykonáva v zmysle § 20 zákona o kybernetickej bezpečnosti v rámci aplikovania bezpečnostných opatrení prevádzkovateľmi základnej služby. Bezpečnostné opatrenia sa prijímajú a realizujú na základe analýzy rizík kybernetickej bezpečnosti, ktorá určuje pravdepodobnosť vzniku škodlivej udalosti. Súčasťou analýzy rizík je aj analýza politického rizika tretej strany (teda dodávateľa), pričom analýza politického rizika je súčasťou celkovej analýzy rizík u prevádzkovateľa základnej služby a nemožno ju abstrahovať len na účely hybridných hrozieb, ktoré predstavujú širší kontext a dopad na spoločnosť.
2. s Ministerstvom investícií, regionálneho rozvoja a informatizácie Slovenskej republiky, kde pripomienkujúci subjekt žiada, aby účinnosť tejto časti zákona o kybernetickej bezpečnosti bola limitovaná nadobudnutím účinnosti európskeho nariadenia DSA. Na rozporovom konaní nedošlo ku kompromisnému riešeniu. Národný bezpečnostný úrad má za to, aby bolo nariadenie, ktoré ku dnešnému dňu nie je ani platné, bolo implementované do národného právneho poriadku riadnym legislatívnym procesom.